als_Latn dik_Latn sag_Latn
Kryetari i Partisë Demokratike, Lulzim Basha është takuar me elektoratin e Pogradecit ku shpalosi programin elektoral. Ndër të tjera, basha prezantoi detaje nga reforma kushtetuese, që do të ndërmarrë së bashku me Ramën në shtator pas zgjedhjeve. Ai tha se përveç deputetëve që mund të shkarkohen nga elektorati nëse nuk u përgjigjet halleve të tyre, të njëjtin fat do të ketë edhe kryeministri.
“Deputetët do të zgjidhen drejtpërdrejtë nga qytetarët dhe jo nga kryetarët. Deputetët që nuk u përgjigjen njerëzve, nuk do të prisni katër vjet, por mund ta shkarkoni në mes të mandatit. Sa më takon mua i njëjti rregull duhet të përdoret edhe për kryeministrin. Ky është një rregull amerikan. Nëse nuk mban premtimet populli duhet të prishë kontratën. Kur ju nuk paguani OSHEE i pret dritat. Kur Edi Rama nuk mban fjalën, ju duhet të presë katër vjet. Ju duhet të keni mundësinë të shkarkoni dhe do ta keni me kushtetutë. Do ndryshojë sistemi dhe rregullat me qëllim që fijet ti kenë në dorë qytetarët, populli”, tha Basha, ku tregoi edhe planet e tij për ekonominë.
“Lulzim Basha do të financojë 100 milionë euro për fermerët shqiptarë. Ju do keni paratë në dorë. Ju do nxirrni prodhimet tuaja me kosto të përballueshme. Ky është një hap i fuqishëm i Republikës së Re, i pandodhur asnjëherë deri më sot. Ekonomia shqiptare do krijojë vende pune, mirëqenie në fshat dhe në qytet. Trau i doganës do të mbyllet për të gjitha prodhimet e jashtme bujqësore që konkurrojnë padrejtësisht djersën e fermerëve të Pogradecit”, u shpreh më tej Basha.
als_Latn als_Latn als_Latn